《次韵志宏见示春雪长句》
宋代·李纲

百花烂漫如冶容，颇讶陡然春色浓。那知忽作三尺雪，草木洗色群芳空。

六英飘舞片片好，谁与刻削嗟神工。溪山恍在玉壶里，楼观飞出瑶台中。

却怜极目皆皓素，不复零落伤残红。幽人栩栩应梦蝶，落絮漠漠方黏蜂。

虚堂兀坐清入骨，欲期汗漫游鸿濛。剡溪访戴久寂寞，安得一御泠然风。

年来端恐诗道穷，幸予佳句时争锋。客愁已剧更赋雪，半夜吟苦天地白。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。